|  |  |  |  |
| --- | --- | --- | --- |
| 16.06.2022. | |  | Nr. 100 |
|  | |  | (prot. Nr.24, 6.p.) |
| **Par sabiedrības ar ierobežotu atbildību “Gren Jelgava” noteiktajiem (piedāvātajiem) siltumenerģijas apgādes pakalpojumu tarifiem** |  | | |

Sabiedrisko pakalpojumu regulēšanas komisija (turpmāk – Regulators) 2022.gada 30.maijā saņēma sabiedrības ar ierobežotu atbildību “Gren Jelgava”[[1]](#footnote-2), vienotais reģistrācijas numurs: 50003549231, juridiskā adrese: Pasta iela 47, Jelgava, LV-3001 (turpmāk – SIA “Gren Jelgava”), 2022.gada 30.maija iesniegumu Nr.1-09/165e ar tam pievienoto noteikto (piedāvāto) siltumenerģijas apgādes pakalpojumu tarifu aprēķinu un pamatojuma dokumentus.

**Regulators konstatē un secina**

1. Enerģētikas likuma 6.panta 3.1daļa noteic, ka energoapgādes komersants, kas piegādā siltumenerģiju enerģijas lietotājiem, pārdod siltumenerģiju tiem nepieciešamajā vai noteiktajā kvalitātē un pieprasītajā daudzumā par Regulatora noteiktajiem tarifiem vai par tarifiem, ko noteicis attiecīgais pakalpojumu sniedzējs saskaņā ar Regulatora noteikto tarifu aprēķināšanas metodiku, ja ir saņemta Regulatora atļauja, izņemot Enerģētikas likuma [49.panta](https://likumi.lv/doc.php?id=49833#p49) pirmajā daļā minētos gadījumus.
2. SIA “Gren Jelgava” siltumenerģijas apgādes pakalpojumu tarifi ir apstiprināti ar Regulatora 2016.gada 2.jūnija lēmumu Nr.94 “Par sabiedrības ar ierobežotu atbildību “Fortum Jelgava” siltumenerģijas apgādes pakalpojumu tarifiem” (Latvijas Vēstnesis, 2016, 108.nr.) (turpmāk – Lēmums Nr.94).
3. Regulators 2017.gada 14.septembrī pieņēma lēmumu Nr.104 “Par tiesībām sabiedrībai ar ierobežotu atbildību “Fortum Jelgava” noteikt siltumenerģijas apgādes pakalpojumu tarifus” (Latvijas Vēstnesis, 2017, 186.nr.) (turpmāk – Regulatora atļauja), piešķirot SIA “Gren Jelgava” tiesības pašai noteikt siltumenerģijas apgādes pakalpojumu tarifus kurināmā cenas un iepirktās siltumenerģijas cenas izmaiņu gadījumā.
4. Regulators 2022.gada 17.februārī pieņēma lēmumu Nr.36 “Par sabiedrības ar ierobežotu atbildību “Gren Jelgava” noteiktajiem (piedāvātajiem) siltumenerģijas apgādes pakalpojumu tarifiem” (Latvijas Vēstnesis, 2022, 36.nr.) (turpmāk – Lēmums Nr.36).
5. Saskaņā ar Metodikas 43.9punktu, ņemot vērā Regulatora atļaujā piešķirtās tiesības noteikt tarifus, SIA “Gren Jelgava” 2022.gada 30.maijā (2022.gada 30.maijs Nr.1-09/165e) iesniedza Regulatorā noteikto (piedāvāto) siltumenerģijas apgādes pakalpojumu tarifu pamatojumu un aprēķinu šādiem jaunajiem tarifiem (bez pievienotās vērtības nodokļa):
   1. siltumenerģijas ražošanas tarifs 48,66 EUR/MWh;
   2. siltumenerģijas pārvades un sadales tarifs 17,18 EUR/MWh;
   3. siltumenerģijas tirdzniecības tarifs 1,68 EUR/MWh;
   4. siltumenerģijas gala tarifs (ar dabasgāzes akcīzes nodokļa komponenti 0,11 EUR/MWh) 67,63 EUR/MWh.
6. Paziņojums par SIA “Gren Jelgava” noteiktajiem (piedāvātajiem) siltumenerģijas apgādes pakalpojumu tarifiem ir publicēts 2022.gada 31.maijā oficiālajā izdevumā “Latvijas Vēstnesis”, 104.nr. (turpmāk – Paziņojums). Paziņojumā SIA “Gren Jelgava” noteikto (piedāvāto) siltumenerģijas apgādes pakalpojumu tarifu spēkā stāšanās datums norādīts – 2022.gada 1.jūlijs.
7. Regulators, izvērtējot SIA “Gren Jelgava” iesniegtos noteiktos (piedāvātos) siltumenerģijas apgādes pakalpojumu tarifus un to pamatojumu, secina, ka SIA “Gren Jelgava” noteiktie (piedāvātie) siltumenerģijas apgādes pakalpojumu tarifi atbilst Metodikai un ir pamatoti. Līdz ar to SIA “Gren Jelgava” noteiktie siltumenerģijas apgādes pakalpojumu tarifi var stāties spēkā komersanta noteiktajā laikā – 2022.gada 1.jūlijā.
8. Ņemot vērā konstatētos tiesiskos un faktiskos apstākļus, secināms, ka Regulatoram, lai nodrošinātu tiesisko noteiktību un skaidrību, ir nepieciešams lemt par Lēmuma Nr.36 atcelšanu un Lēmuma Nr.94 piemērošanu, nosakot, ka no 2022.gada 1.jūlija Regulators atceļ Lēmumu Nr.36 un SIA “Gren Jelgava” nepiemēro ar Lēmumu Nr.94 apstiprinātos siltumenerģijas apgādes pakalpojumu tarifus.
9. SIA “Gren Jelgava” pilnvarotais pārstāvis attālināti piedalījās Regulatora padomes sēdē un uzturēja lūgumu atzīt noteikto (piedāvāto) siltumenerģijas apgādes pakalpojumu tarifu atbilstību Metodikai.

Saskaņā ar Metodikas 43.9,43.10 un 43.11punktu, pamatojoties uz likuma “Par sabiedrisko pakalpojumu regulatoriem” 1. un 5.pantu, 9.panta otro daļu, Enerģētikas likuma 6.panta 3.1daļu, Administratīvā procesa likuma 55.panta 1.punktu, 63.panta pirmās daļas 1.punktu, 65.panta pirmo un ceturto daļu, 68.panta otro un trešo daļu,

**padome nolemj:**

1. atzīt SIA “Gren Jelgava” noteikto (piedāvāto) siltumenerģijas apgādes pakalpojumu tarifu (bez pievienotās vērtības nodokļa) (Latvijas Vēstnesis, 2022, 104.nr.):
   1. siltumenerģijas ražošanas tarifs 48,66 EUR/MWh;
   2. siltumenerģijas pārvades un sadales tarifs 17,18 EUR/MWh;
   3. siltumenerģijas tirdzniecības tarifs 1,68 EUR/MWh;
   4. siltumenerģijas gala tarifs (ar dabasgāzes akcīzes nodokļa komponenti 0,11 EUR/MWh) 67,63 EUR/MWh,

un to pamatojuma atbilstību Sabiedrisko pakalpojumu regulēšanas komisijas 2010.gada 14.aprīļa lēmumam Nr.1/7 “Siltumenerģijas apgādes pakalpojumu tarifu aprēķināšanas metodika”;

1. atcelt no 2022.gada 1.jūlija Sabiedrisko pakalpojumu regulēšanas komisijas 2022.gada 17.februāra lēmumu Nr.36 “Par sabiedrības ar ierobežotu atbildību “Gren Jelgava” noteiktajiem (piedāvātajiem) siltumenerģijas apgādes pakalpojumu tarifiem” (Latvijas Vēstnesis, 2022, 36.nr.);
2. noteikt, ka no 2022.gada 1.jūlija SIA “Gren Jelgava” nepiemēro ar Sabiedrisko pakalpojumu regulēšanas komisijas 2016.gada 2.jūnija lēmumu Nr.94 “Par sabiedrības ar ierobežotu atbildību “Fortum Jelgava” siltumenerģijas apgādes pakalpojumu tarifiem” (Latvijas Vēstnesis, 2016, 108.nr.) apstiprinātos siltumenerģijas apgādes pakalpojumu tarifus.

Ja mainās tarifus ietekmējošie faktori vai SIA “Gren Jelgava” neievēro normatīvos aktus vai Regulatora lēmumus, Regulators var ierosināt tarifu pārskatīšanu vai atcelt šo lēmumu.

Lēmums stājas spēkā ar tā parakstīšanas dienu.

Šo administratīvo aktu var pārsūdzēt Administratīvajā apgabaltiesā viena mēneša laikā no dienas, kad ieinteresētā persona uzzina vai tai vajadzēja uzzināt par pieņemto administratīvo aktu.

|  |  |
| --- | --- |
| Priekšsēdētāja | A. Ozola |

DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

1. Uzņēmumu reģistra 2021.gada 5.augusta lēmums Nr.6-12/78112/2 par firmas sabiedrība ar ierobežotu atbildību “Fortum Jelgava” nosaukuma maiņu pret sabiedrība ar ierobežotu atbildību “Gren Jelgava”. [↑](#footnote-ref-2)